Na temelju članka 30. Statuta Općine Povljana („Službeni glasnik Zadarske županije“ br. 14/17), Općinsko vijeće Općine Povljana na 9. sjednici, održanoj dana 30. svibnja 2018. godine donosi

ODLUKU

o davanju za zakup javnih površina i neizgrađenog građevinskog zemljišta u vlasništvu Općine Povljana za postavljanje kioska, štekata, štandova, pokretnih naprava i dr.

**I. OPĆE ODREDBE**

Članak 1.

Ovom se Odlukom uređuju uvjeti i postupak za davanje u zakup javnih površina i neizgrađenog građevinskog zemljišta u vlasništvu Općine Povljana za postavljanje:

- kioska

- štandova

- štekata

- pokretnih naprava i dr.

Članak 2.

Pojmovi koji se upotrebljavaju u tekstu ove odluke:

**Kiosk** – kioskom, u smislu ove odluke, smatra se tipski objekt lagane konstrukcije, površine do 12 m2, koji se može, u cijelosti ili u dijelovima, prenositi i postavljati pojedinačno ili u grupi, a služi za obavljanje gospodarske djelatnosti. Izgled i veličina definirana je planom rasporeda kioska.

**Štekat** – štekatom u smislu ove odluke, smatra se stol, stolice i zaštita od sunca (suncobrani i jednoplošne tende), te štekat sa zaštitom od kiše ili vjetra, koji se postavljaju u neposrednoj blizini ugostiteljskog objekta podnositelja zahtjeva.

Štand – štandom u smislu ove odluke smatra se drvena, metalna ili plastična konstrukcija koja služi za izlaganje ili trgovinu. Izgled i veličina definirana je planom rasporeda štandova.

**Pokretnim napravama** u smislu ove odluke smatraju se:

1. hladnjaci za industrijski sladoled,
2. pokretne naprave za pečenje kukuruza kestena i kokica,
3. pokretne naprave za obavljanje ugostiteljske i trgovačke djelatnosti,
4. pokretne naprave za ambulantnu prodaju lubenica,
5. pokretne naprave za izlaganje i prodaju jelki,
6. pokretne naprave koje se postavljaju radi organiziranje komercijalnih, prezentacijskih ili humanitarnih djelatnosti,
7. aparati i uređaji za snimanje spotova, filmskih sadržaja i sl.,
8. oprema za organizaciju sajmova i sl.,
9. naprave u sastavu luna parka kao cjeline,
10. zabavne naprave (dječji autići, motorići i sl.),
11. vage, sanduci za čišćenje cipela,
12. izlaganje robe ispred prodavaonice,
13. telefonska govornica, DTK ormarići, poštanski sandučići i sl.,
14. izložbene vitrine,
15. izložbene rashladne vitrine, ledomati i sl.,
16. pozornice i bine,
17. kemijski wc,
18. gradilišna ograda,
19. gradilišna skela,
20. gradilišni spremnici, kontejneri i oprema,
21. bankomati, automati za prodaju ulaznica karata i sl.,

22. RBS ormari i sl.

Članak 3.

Planom rasporeda kioska, štandova i pokretnih naprava (u daljnjem tekstu: Planom rasporeda) koji nacrt prijedloga izrađuju upravno tijelo nadležno za upravljanje javnim površinama i upravno tijelo za urbanizam, a na prijedlog načelnika donosi Općinsko vijeće određuju se lokacije za postavljanje kioska, štandova te pokretnih naprava iz članka 2. pod rednim brojem od 1.- 5. ove Odluke.

**II. DODJELA LOKACIJA NA TEMELJU JAVNOG NATJEČAJA**

Članak 4.

Lokacija iz članka 2. ove Odluke daju se u zakup na temelju javnog natječaja na vrijeme do 3(tri) godine.

Odluku o raspisivanju javnog natječaja iz stavka 1. ovog članka, sa tekstom natječaja donosi Načelnik.

Odluku o izboru najpovoljnije ponude zajedno sa redoslijedom najpovoljnijih ponuda za davanje lokacije za zakup donosi Načelnik.

Postupak javnog natječaja provodi Komisija za provođenje javnih natječaja za zakup javnih općinskih površina (u daljnjem tekstu: Komisija) koju imenuje Načelnik.

Komisija ima 3 (tri) člana i koji se biraju iz reda članova Vijeća Općine Povljana.

Za postavljanje kioska i štandova za prodaju putničkih karata nacionalnog prijevoza u pomorskom prometu, javnog gradskog prijevoza te koncesionara za općinsko kružno busno turističko razgledavanje, Načelnik može donijeti odluku o neposrednoj dodjeli lokacije u zakup.

Članak 5.

Komisija raspisuje javnih natječaj, provodi postupak natječaja, sačinjava zapisnik o pristiglim ponudama te predlaže Načelniku izbor najpovoljnijeg ponuditelja, na temelju najvećeg ponuđenog iznosa i drugih uvjeta.

Načelnik donosi odluku o izboru najpovoljnijeg ponuditelja i sklapa ugovor o davanju u zakup lokacije sa najpovoljnijim ponuditeljem.

Članak 6.

Natječaj se objavljuje u dnevnom tisku.

Tekst natječaja sadrži

**OPĆI UVJET:**

1. oznaku i površinu lokacije koja se daje u zakup

2. namjenu i vrijeme na koje se lokacija dodjeljuje,

3. odredbu da pravo sudjelovanja u natječaju imaju pravne i fizičke osobe sa registriranom

gospodarskom djelatnošću na području Republike Hrvatske

4. početni iznos zakupnine za svaku lokaciju za koju se natječe

5. iznos jamčevine za svaku lokaciju za koju se natječe

6. dokaze koji se moraju priložiti uz ponudu sukladno članku 8. ove Odluke

7. vrijeme i mjesto otvaranja ponuda

8. mjerilo za izbor najpovoljnije ponude

9. rok u kojem je izabrani ponuditelj dužan zaključiti ugovor o zakupu

10. naslov kojemu se podnosi pisana ponuda, rok za podnošenje i način predaje

Pisane ponude

11. potvrda Općine Povljana, Jedinstvenog upravnog odjela da podnositelj nema dugovanja

12. odredbu da se sa ponuditeljem za kojeg je utvrđeno da postoje dugovanja po bilo kojoj

osnovi prema Općini Povljana, njegova ponuda neće se razmatrati

13. odredbu da se nepotpuna i nepravodobna ponuda za izbor najpovoljnijeg ponuditelja

neće razmatrati.

**POSEBNI UVJETI:**

1. Pravo prvenstva za dodjelu lokacija u zakup samo za kioske i štandove pripada zadnjem zakupniku koje je isteklo vrijeme zakupa, koji se javio na natječaj i koji ispunjava opće uvjet natječaja pod uvjetom da prihvati najveći ponuđeni iznos zakupnine za lokaciju navedenu u natječaju,a za koju mu je istekao ugovor o zakupu.

2. Pravo prvenstva za dodjelu novih lokacija u zakup za kioske i štandove imaju;

Članovi obitelji smrtno stradaloga hrvatskog branitelja iz domovinskog rata, članovi obitelji zatočenoga ili nestaloga hrvatskog branitelja iz Domovinskog rata, HRVI iz Domovinskog rata, dragovoljci iz Domovinskog rata, te ostali hrvatski branitelji iz domovinskog rata koji su proveli u obrani suvereniteta Republike Hrvatske najmanje 12 mjeseci, ako sudjeluju u javnom natječaju i udovolje uvjetima iz najpovoljnije ponude.

Prednost pri zakupu može se ostvariti samo jednokratno.

3. Natjecatelj koji u roku propisanom u natječaju ne zaključi ugovor o zakupu smatra se da je odustao od natječaja, a ugovor će se zaključiti sa slijedećim najpovoljnijim ponuditeljem.

Članak 7.

Rok za podnošenje ponude je petnaest (15) dana od dana objave natječaja u dnevnom tisku.

Ponude na natječaj upućuju se Komisiji preko pisarnice Općine neposredno, u zatvorenoj omotnici, s naznakom „Za natječaj“ ili preporučenom pošiljkom.

Članak 8.

Pisana ponuda za sudjelovanje na natječaju mora sadržavati:

- osnovne podatke o pravnoj ili fizičkoj osobi sa registriranom djelatnosti koja se natječe (ime, prezime, adresa fizičke osobe, preslik osobne iskaznice ili putovnice, naziv i sjedište obrta i OIB, telefon i žiro-račun odnosno naziv i sjedište pravne osobe i OIB, telefon i žiro-račun

- oznaku lokacije za koju se daje ponuda na natječaj;

- izvornik ili ovjereni preslik rješenja o upisu u sudski registar za pravne osobe izvornik ili ovjereni preslik obrtnice, izvadak iz obrtnog registra (ne stariji od 30 dana) za fizičku osobu sa registriranom djelatnosti te izvornik ili ovjereni preslik rješenja o registraciji za udruge građana;

- dokaz da je natjecatelj uplatio jamčevinu za sudjelovanje na natječaju

- potvrdu upravnog tijela nadležnog za poslove financija da natjecatelj nema dugovanja

Članak 9.

Ponuditeljima koji nisu izabrani za najpovoljnijeg ponuditelja jamčevina će se vratiti uplatom na račun ponuditelja najkasnije u roku od 45 dana od dana odabira najpovoljnijeg ponuditelja.

Ponuditelju čija je ponuda utvrđena kao najpovoljnija, odnosno koji ponudi najveći iznos, uplaćena jamčevina uračunava se u zakupninu za lokaciju.Ako ponuditelj čija je ponuda najpovoljnija ne potpiše ugovor o zakupu lokacije u roku 8 (osam) dana od dana kada primi obavijest da je izabran za najpovoljnijeg ponuditelja, nema pravo na povrat uplaćene jamčevine, a upravno tijelo nadležno za javne površine će pozvati na potpisivanje ugovora slijedećeg po redu najpovoljnijeg ponuditelja, odnosno poništiti natječaj za tu lokaciju i/ili raspisati novi natječaj.

Članak 10.

Postupak otvaranja ponuda počinje u vrijeme i na mjestu određenom u tekstu objavljenog natječaja.

Postupku otvaranja ponuda imaju pravo prisustvovati ponuditelji koji su podnijeli ponude ili njihovi opunomoćeni predstavnici.

Prije otvaranja ponuda zapisnički će se utvrditi:

* prisutnost članova Komisije koja provodi postupak natječaja
* vrijeme i mjesto otvaranja pisanih ponuda
* je li natječaj propisno objavljen
* koliko je ponuda predano u roku
* koji ponuđači, odnosno njihovi ovlašteni predstavnici prisustvuju otvaranju ponuda

Članak 11.

Ponude se otvaraju javno, a podaci iz ponude unose se u zapisnik.

Nakon što se ponude otvore, utvrđuje se dokumentacija koja je prilog ponudi.

Ponude ponuditelja koje nisu podnesene u roku, ponude ponuditelja koji imaju dugovanja prema Općini Povljana, ponude koje nisu potpune, te ponude ponuditelja koji ne ispunjavaju uvjete natječaja neće se razmatrati i o istom će Komisija navedene ponuditelje obavijestiti.

Članak 12.

Načelnik zadržava pravo poništenja natječaja ili dijela natječaja, ako je to u interesu Općine.

Članak 13.

Ako dva ili više ponuditelja ponude isti iznos, temeljem kojeg su ostvarili pravo na sklapanje ugovora, između njih će se odabrati onaj koji ima duže vrijeme registriranu gospodarsku djelatnost na području Općine Povljana.

Članak 14.

Svi ponuditelji koji su dostavili ponudu na natječaj biti će obaviješteni o odabiru najpovoljnije ponude u roku od 15 dana od dana otvaranja ponuda, sa naznakom da na odluku o izboru najpovoljnijeg ponuditelja mogu uputiti žalbu Općinskom vijeću Općine Povljana od 8 (osam) dana od dana dostave obavijesti.

Odluku po žalbi donosi Povjerenstvo za žalbe na odluke o davanju u zakup javih površina i građevinskog zemljišta u vlasništvu Općine koje imenuje Općinsko vijeće iz reda vijećnika.

Članak 15.

Na temelju odluke o izboru najpovoljnijeg ponuditelja Načlenik sa izabranim ponuditeljem zaključuje ugovor o zakupu javne površine ili neizgrađenog građevinskog zemljišta.

Ugovorom iz stavka 1. ovog članka ugovora se zakup određene lokacije, vrijeme zakupa i visina način plaćanja zakupnine, pravo na izmjenu visine zakupnine, razloge za raskid ugovora o zakupu i druge odredbe propisane zakonom.

Članak 16.

Upravno tijelo nadležno za javne površine istovremeno sa potpisivanjem ugovora o zakupu iz članka 15. ove Odluke izdat će rješenje o uvjetima za postavljanje kisoka, štandova te pokretnih naprava iz članka 15. ove Odluke izdat će rješenje o uvjetima za postavljanje kioska, štandova te pokretnih naprava iz članka 2. pod rednim brojem od 1.-5. ove Odluke.

Rješenje sadrži

1. naziv fizičke ili pravne osobe
2. naziv lokacije, zone, površinu i namjenu
3. vrstu kioska, štanda, odnosno pokretne naprave koja se postavlja
4. odredbu o prestanku važenja rješenja, obvezi uklanjanja kioska, štanda odnosno pokretne naprave i dovođenje lokacije u prvobitno stanje
5. odredbu o uklanjanju kioska, štanda odnosno pokretne naprave i prije isteka vremena na koje je dodijeljena
6. rok za žalbu
7. ostalo

Članak 17.

Lokacije iz članka 3. ove Odluke, koje nakon provedenog natječaja nisu dodijeljene, Načelnik može neposredno dodijeliti u zakup.

Pravo prvenstva imaju članovi obitelji smrtno stradaloga hrvatskoga branitelja iz Domovinskog rata, članovi obitelji zatočenoga ili nestaloga hrvatskog branitelja iz Domovinskog rata, HRVI iz Domovinskog rata, dragovoljci iz Domovinskog rata, te ostali hrvatski branitelji iz Domovinskog rata koji su proveli u obrani suvereniteta Republike Hrvatske najmanje 12 mjeseci.

Lokacija će se dodijeliti u zakup po predviđenoj početnoj cijeni po pojedinoj lokaciji navedenoj u natječaju.

Za ostvarivanje ovog prava osobe iz ovog članka dužne su registrirati gospodarsku djelatnost na području Republike Hrvatske.

**III. DODJELA JAVNIH POVRŠINA I NEIZGRAĐENOG GRAĐEVISNKOG ZEMLJIŠTA Z ZAKUP BEZ JAVNOG NATJEČAJA**

Članak 18.

Radi organiziranja priredbi humanitarnog, političkog i drugog sličnog sadržaja u interesu Općine Povljana, na zahtjev fizičke ili pravne osobe, Načelnik može neposredno dodijelit na korištenje javnu površinu i neizgrađeno građevinsko zemljište do 7 dana, bez naknade.

**A) ZAKUP JAVNIH POVRŠINA I NEIZGRAĐENOG GRAĐEVINSKOG**

**ZEMLJIŠTA ZA POSTAVLJANJE ŠTEKATA**

Članak 19.

Upravno tijelo nadležno za javne površine na zahtjev fizičke ili pravne osobe može neposredno dodijeliti u zakup javnu površinu ili neizgrađeno građevinskog zemljište za postavljanje štekata iz članka 2. ove Odluke na vrijeme ne kraće o 6 mjeseci tekuće kalendarske godine, ili do kraja tekuće kalendarske godine od dana donošenja rješenja o zakupu, odnosno od dana utvrđenog u rješenju.

Ukoliko je za istu javnu površinu ili građevinsko zemljište zainteresirano više fizičkih i pravnih osoba odnosno među njima postoji spor Načelnik može odlučiti da će se za davanje određene javne površine u zakup radi postavljanja štekata raspisati javni natječaj.

Plaćanje zakupnine za zakup javne površine ili neizgrađenog građevinskog zemljišta iz ovog članka vrši se unaprijed, prilikom preuzimanja rješenja o zakupu javne površine ili neizgrađenog građevinskog zemljišta, za razdoblje o 3 mjeseca, ili do kraja kalendarske godine.

Za zakup javne površine ili neizgrađenog građevinskog zemljišta kada zakup traje duže od 3 mjeseca plaćanje se vrši na način da se za prvih 3 mjeseca zakupnina plati unaprijed prilikom preuzimanja rješenja, a za slijedeće razdoblje mjesečno.

Članak 20.

Zahtjev za zakup javne površine ili neizgrađenog građevinskog zemljišta u vlasništvu Općine Povljana za postavljanje štekata podnosi se upravnom tijelu nadležnom za javne površine.

Uz zahtjev potrebno je priložiti:

- dokaz o pravu korištenja poslovnog prostora isped kojeg se stavlja štekat

- dokaz o pravu obavljanja djelatnosti u prostoru

- skicu štekata u prostoru izrađenu u mjerilu ili kotiranu u odnosu na prometnicu i

objekt

- kopiju katastarskog plana u mjerilu 1:1000

- fotografiju opreme štekata (stol, stolica, sundobran, tenda, zaštitna ograda, podest

i sl.)

Članak 21.

Gradonačelnik imenuje Komisiju za postavljanje štekata na javnoj površini ili neizgrađenom građevinskom zemljištu radi davanja mišljenja:

1. o izgledu štekata u prostoru
2. o postavljanju štekata na javnoj površini
3. o postavljanju štekata sukladno propisima o sigurnosti prometa
4. o postavljanju štekata sukladno propisima o komunalnom redu
5. te davanje mišljenja konzervatora ukoliko se štekat postavlja u povijesnoj jezgri ili zaštićenom kulturnom dobru

Članak 22.

Komisija za postavljanje štekata sastoji se od 3 (tri) članova, predsjednika i 2 (dva) člana.

U Komisiju iz prethodnog stavka će se imenovati djelatnik komunalnog redarstva i 2 (dva) člana Općinskog vijeća Općine Povljana.

Članak 23.

Upravno tijelo nadležno za rješavanje javne površine o podnesenom zahtjevu iz članka 20. Ove Odluke odlučuje u roku od 30 dana o dana dostave zahtjeva, a po pribavljenom mišljenju Komisije.

U rješenju o zakupu za postavljanje štekata upravno tijelo nadležno za javne površine će odrediti položaj štekata u prostoru, površinu, opremu, izgled opreme štekata, uređenje šekata, vrijeme korištenja javne površine ili neizgrađenog građevinskog zemljišta, iznos zakupnine pravona izmjenu visine zakupnine, obvezu uklanjanja štekata i prije isteka roka na koji se postavlja, rok za žalbu, poštivanje uvjeta propisanih posebnih propisima.

**B) ZAKUP JAVNIH POVRŠINA I NEIZGRAĐENOG GRAĐEVINSKOG**

**ZEMLJIŠTA ZA POSTAVLJANJE POKRETNIH NAPRAVA**

Članak 24.

Za postavljanje pokretnih naprava na javnu površinu i neizgrađeno građevinsko zemljište u vlasništvu Općine iz članka 2. pod rednim brojem od 6.- 22. ove Odluke potrebno je rješenje o zakupu upravnog tijela nadležnog za javne površine.

Zabranjeno je postavljanje pokretne naprave na javnu površinu bez rješenja o zakupu ili suprotno rješenju o zakupu iz stavka 1. ovog članka.

Pokretna naprava postavlja se tako da svojim položajem i smještajem što bolje ispuni svrhu i namjenu za koju se koristi.

Pokretna naprava iz 1. Stavka ove Odluke može se prema svojoj namjeni postavljati samo na ovim mjestima na kojima se zbog toga neće stvarati suvišna buka, nečistoća ili ometati promet, te na onim mjestima na kojima se neće umanjiti estetski i opći izgled toga mjesta.

Prije izdavanja rješenja o zakupu za postavljanje pokretne naprave iz stavka 1. Ovog članka, upravno tijelo nadležno za javne površine dužno je po potrebi pribaviti mišljenja upravnog tijela nadležnog za urbanizam i upravnog tijela nadležnog za promet, odnosno konzervatora i dr.

Članak 25.

Zahtjev za postavljanje pokretnih naprava na javnu površinu, neizgrađenom građevinskom zamljištu iz članka 23. stavka 1. ove Odluke podnosi se upravnom tijelu nadležnom za javne površine.

U zahtjevu je potrebno navesti lokaciju i površinu na koju bi se postavila pokretna naprava, svrhui rok korištenja.

Uz zahtjev treba priložiti:

- skicu pokretne naprave i tehnički opis

-osnovne podatke o pravnoj ili fizičkog osobi sa registriranom djelatnosti (ime, prezime, adresa fizičke osobe, naziv i sjedište obrta i OIB, odnosno naziv i sjedište pravne osobe i OIB, telefon i žiro-račun)

- izvornik ili ovjereni preslik rješenja o upisu u sudski registar za pravne osobe izvornik ili ovjereni preslik obrtnice, izvadak iz obrtnog registra (ne stariji od 30 dana) za fizičku osobu sa registriranom djelatnosti te izvornik ili ovjereni preslik rješenja o registraciji za udruge građana.

Članak 26.

Rješenje iz članka 24. ove Odluke sadrži:

1. naziv fizičke ili pravne osobe
2. naziv lokacije, zone, površinu i namjenu
3. pokretne naprave koja se postavlja
4. odredbu o prestanku važenja rješenja, obvezi uklanjanja pokretne naprave i dovođenja lokacije u prvobitno stanje
5. odredbu o uklanjanju pokretne naprave i prije isteka vremena na koje je dodijeljena
6. rok za žalbu
7. ostalo

Članak 27.

Gradonačelnik može neposredno dodijeliti u zakup javnu površinu ili neizgrađeno građevinsko zemljište, na zahtjev fizičke ili pravne osobe:

- supružniku, djeci, usvojeniku i potomku, ako je zakupnik umro i to pod isitm uvjetima pod kojima je lokaciju koristio dosadašnji zakupnik,

- zaposleniku, ako zakupnik umre, a pod uvjetom da je, najmanje tri (3) godine, bio zaposlen kod zakupnika

- pravnom slijedniku dosadašnjeg zakupnika

Osoba iz stavka 1. Ovog članka dužna je podmiriti sve dospjele obveze nastale s osnove korištenja lokacije prethodnog zakupnika.

Zahtjev iz stavka 1. Ovog članka podnosi se nadležnom gradskom tijelu za javne površine.

Članak 28.

Odluku o visini zakupnine za davanje u zakup javnih površina, i neizgrađenog građevinskog zemljišta za postavljanje kioska, štandova, štekata i naprava iz članka 2. ove Odluke donosi Načelnik.

**IV. RAZLOZI UKIDANJA RJEŠENJA**

Članak 29.

Upravno tijelo donijet će rješenje o ukidanju rješenja o zakupu ako i nakon pisane opomene zakupnik:

1. ne postavi napravu prema rješenju nadležnoga upravnog tijela
2. ne obavlja dopuštenu djelatnost na dodijeljenoj lokaciji
3. ne plati zakupninu 8 dana od dana dostave opomene
4. ne pridržava se ostalih odredbi rješenja o zakupu
5. u slučaju privođenja zemljšta drugoj namjeni ili uređivanja zemljišta
6. u slučaju da na bilo koji način prenese prava iz rješenja na treće osobe

Upravno tijelo donijet će rješenje o ukidanju rješenja o zakupu ako i nakon pisane

opomene zakupnik:

1. ne postavi napravu prema rješenju nadležnoga upravnog tijela
2. ne obavlja dopuštenu djelatnost na dodijeljenoj lokaciji
3. ne plati zakupninu 8 dana od dana dostave opomene
4. ne pridržava se ostalih odredbi rješenja o zakupu
5. u slučaju privođenja zemljišta drugoj namjeni ili uređivanju zemljišta
6. u slučaju da na bilo koji način prenese prava iz rješenja na treće osobe

Ako upravno tijelo donese rješenje o ukidanju rješenja o zakupu iz razloga navedenih u stavku 1. ovog članka, zakupnik, nema pravo tražiti zamjensku lokaciju, niti naknadu štete.

Donošenjem rješenja o ukidanju rješenja o zakupu kioska, štanda, žalbeni rok je 8 (osam) dana od dana dostave navedenog rješenja.

Donošenjem rješenja o ukidanju rješenja o zakupu pokretne naprave, štekata, žalbeni rok iznosi 3 dana od dana dostave rješenja.

Članak 30.

Donošenjem rješenja o ukidanju rješenja o zakupu, te protekom roka za žalbu, zakupnik je dužan ukloniti kiosk, odnosno pokretnu napravu, te druge građevine i instalacije o svom trošku, a javnu površinu predati u posjed Općini Povljana slobodne od osoba i stvari.

Ako zakupnik sam ne ukloni kiosk, odnosno pokretnu napravu iz stavka 1. Ovog članka, o njegovu će ih trošku, ukloniti upravno tijelo nadležno za komunalno redarstvo.

**V. ZAVRŠNE ODREDBE**

Članak 31.

Ova Odluka stupa na snagu osmog dana od dana objave u „Službenom glasniku Zadarske županije“.

**OPĆINSKO VIJEĆE OPĆINE POVLJANA**

KLASA:363-01/18-01/

URBROJ:2198/25-40-18-1

Povljana, 30. svibnja 2018. godine

Predsjednik Općinskog vijeća

Šime Jurišić